- Lang fengselsstraff til den som tukler med vår grense

Jusprofessor Carl August Fleischer slår fast at strafferammen for å gi bort noe av Norges areal er inntil 21 års fengsel.

Denne norske toppen i Kåfjord, på bildet besteget av reiselivsprofessor Arvid Viken, kommer ifølge jusprofessor aldri til å bli finsk. Ole Magnus Rapp

27. mars 2016

Kåfjord kommune ønsker at Norge skal gi en spesiell gave til Finlands 100-årsjubileum neste år, en fjelltopp som blir det høyeste punktet i de tusen sjøers land. Kommunen har henvendt seg til statsminister Erna Solberg, og bedt om en grensejustering.

I dag er Finlands høyeste punkt i en skråning under en norsk fjelltopp i Halti-området. Kommunen ønsker at grensen flyttes ca. 100 meter, så toppen blir finsk.

-Det er uholdbart at en slik diskusjon i hele tatt kommer opp, sier professor Carl August Fleischer som har statsrett som spesialitet.

Norge er et udelelig rike

Jus-veteranen viser til Grunnlovens paragraf 1, om at Norge er udelelig. I tillegg viser han til Straffelovens paragrafer 111 og 112 som har henholdsvis 15 og 21 års strafferamme for personer som rettsstridig bringer deler av riket under andre lands herredømme.

-Det er lang fengselsstraff for den som tukler med vår grense. Hva som er rettsstridig må vurderes i hvert enkelt tilfelle. Om offentlige personer står bak, kan krenkelsen av grensen ansees som grov, påpeker professoren.

-Hele nasjonen er likestilt når det gjeld grensen. Hverken Grunnloven eller Straffeloven tar hensyn til om det er ulendt fjell, eller hvor stort det aktuelle arealet er, sier Fleischer som i en årrekke har vært regjeringens juridiske rådgiver i blant annet grensespørsmål til havs.

Han utelukker at Norge kommer til å gi bort land. Tidligere har også stortingsrepresentant Michael Tetzschner (H) gått sterkt imot forslaget.

En merkelig grenseplassering

Kåfjord-ordfører Svein Leiros smiler over strafferammen, og mener Fleischer skyter spurv med kanon.

-Jus-professoren bør sette seg inn i saken, og innse at her foreslår vi en grensejustering. Dette er noe som pågår langs verdens grenser hele tiden. Også her til lands, sier Leiros.

Ordføreren mener myndighetene uansett kan se på denne merkelige grenseplasseringen. Normalt følger grensen de høyeste punktene i landskapet, elvens midte eller vannskillene. Akkurat her i Halti-fjellene går finskegrensen nede i en skråning, og her er nabolandets høyeste punkt.

13 000 støtter ideen

Kommunen ble gjort oppmerksom på initiativet til denne spesielle gaven, og ble kjent med facebook-gruppen «Halti som jubileumsgave», som har ca. 13.000 tilhengere.

-Vi synes dette er en god ide, og en hyggelig gest overfor vår gode nabo i øst, sier Svein Leiros.

Han kjenner godt til Grunnlovens paragraf 1, men håper likevel at Regjeringen vil se seriøst på saken og slutte seg til jubileumsgaven.